
Text rozhodnutia
Súd: Krajský súd Košice Spisová značka: 5Sp/18/2013 Identifikačné číslo súdneho spisu: 7013200546 Dátum vydania rozhodnutia: 01. 04. 2015 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2015:7013200546.2 Uznesenie Krajský súd v Košiciach, v právnej veci navrhovateľky: X. I. E. S. J. V. C. Á., trvale bytom Ľ. Č.. X, XXX XX J., proti odporcovi: Mestská časť Košice - Západ, so sídlom Trieda SNP č. 39, 040 11 Košice, v konaní o preskúmanie zákonnosti rozhodnutia a postupu odporcu č. 1911/2013-soc. zo dňa 15. 03. 2013, t a k t o r o z h o d o l : O d m i e t a opravný prostriedok navrhovateľky zo dňa 03. 04. 2013, podaný proti rozhodnutiu odporcu č. XXXX/XXXXX-I.. zo dňa 15. 03. 2013. Žiaden z účastníkov n e m á právo na náhradu trov konania. o d ô v o d n e n i e : Podaním zo dňa 03. 04. 2013, označeným ako "odvolanie voči rozhodnutiu zo dňa 15. 03. 2013" sa navrhovateľka domáhala preskúmania zákonnosti postupu a rozhodnutia Mestskej časti Košice - Západ č. 1911/2013-soc. zo dňa 15. 03. 2013, ktorým tento rozhodol podľa ustanovenia § 15 zákona č. 599/2003 Z. z. o pomoci v hmotnej núdzi a o zmene a doplnení niektorých zákonov a § 2, § 4 a § 5 zákona č. 601/2003 Z. z. o životnom minime a o zmene a doplnení niektorých zákonov tak, že menovanej sa neposkytne jednorázová dávka v hmotnej núdzi. Z obsahu cit. podania tunajší súd dospel k záveru, že navrhovateľka žiada preskúmať zákonnosť neprávoplatného rozhodnutia správneho orgánu podľa III. hlavy V. časti O.s.p. (rozhodovanie o opravných prostriedkoch proti rozhodnutiam správnych orgánov). Avšak z obsahu podania navrhovateľky súd zistil, že toto podanie je neúplné, nezrozumiteľné a neurčité, pretože neobsahuje všetky zákonné náležitosti, aké opravný prostriedok má mať v zmysle ustanovenia § 249 ods. 2 O.s.p. v spojení s ustanovením § 79 ods. 1 O.s.p., a za použitia ustanovenia § 246c a § 250l ods. 2 O.s.p., a preto ho nie je možné v rámci súdneho konania vecne vybaviť. Na základe uvedeného súd vyzval navrhovateľku uznesením č. k.: 5Sp/18/2013-8- zo dňa 14. 01. 2015 na odstránenie vád citovaného podania a na doručenie riadneho a doplneného o všetky chýbajúce náležitosti opravného prostriedku, a to v 15-dňovej lehote odo dňa doručenia predmetného uznesenia. Citované uznesenie bolo navrhovateľke podľa potvrdenia na návratke doručenky doručené dňa 09. 02. 2015. Lehota na odstránenie vád podania teda začala navrhovateľke plynúť dňa 10. 02. 2015, pričom jej koniec pripadol na deň 24. 02. 2015, t. j. utorok/pracovný deň. Navrhovateľka v zákonnej lehote a ani do dnešného dňa nedoručila súdu riadny opravný prostriedok. Podľa ustanovenia § 250p O.s.p., ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Keďže navrhovateľka v stanovenej lehote nedoručila súdu riadny návrh o preskúmanie zákonnosti postupu a rozhodnutia správneho orgánu, súd rozhodol v súlade s citovaným zákonným ustanovením tak, ako je to uvedené vo výrokovej časti tohto uznesenia. O trovách konania súd rozhodol v súlade s § 250l ods. 2, § 246c a § 146 ods. 1 písm. c) O.s.p. Poučenie: Proti tomuto uzneseniu možno podať odvolanie do 15 dní odo dňa jeho doručenia na Krajský súd v Košiciach, a to v dvoch písomných vyhotoveniach. V odvolaní sa musí popri všeobecných náležitostiach podľa ustanovenia § 42 ods. 3 O.s.p. uviesť, proti ktorému rozhodnutiu odvolanie smeruje, v akom rozsahu sa rozhodnutie napáda, v čom sa rozhodnutie alebo postup súdu považuje za nesprávny a čoho sa odvolateľ domáha.

